LitNet en die Jakes Gerwel Stigting se Kommadagga-slypskool - LitNet
LitNet Slypskole 2020-08-14
Jakes Gerwel het in die buurt van Kommadagga grootgeword; vandaar die skryfskool se naam. Verblyf van drie weke vir vyf kandidate op Somerset-Oos in die Stigting se skrywerswoning, Paulet Huis, aan die voet van die skaduryke Bosberg, is by die program ingesluit. Gerwel het hierdie huis in sy latere jare gekoop.
Die skrywer en dramaturg Rachelle Greeff, wat haar merk in Afrikaans en Engels gemaak het, sal as mentor optree. Sy was die begeleier van verskeie jong skrywers wat die afgelope agtien maande met gerekende publikasies debuteer het. Rachelle werk in verskeie genres en het al gesogte pryse vir haar kortverhale ontvang. Haar bekroonde toneelstukke Die naaimasjien en Rondomskrik is landwyd gesien en The sewing machine is in 2012 op die Edinburgh Festival opgevoer. In 2002 was sy 'n finalis van The Caine Prize for African Writing, ook "The Baby Booker" genoem. Van haar skryfwerk is ook in Duits, Nederlands en Deens vertaal.
Voornemende deelnemers kan nou aansoek doen om vir dié geleentheid in aanmerking te kom. Aansoeke sluit op Maandag 14 September 2020 om 12:00. Belangstellendes wat op kortverhale, rubrieke, tydskrifstories, artikels of meningstukke wil fokus en nog nie voorheen 'n boek gepubliseer het nie, kan aansoek doen by theo@jgf.org.za. Aansoeke moet van die volgende vergesel word:
Rachelle sê: "Suksesvolle kandidate moet fokus, vasbyt en kognitiewe energie – en nuuskierigheid – saambring Somerset-Oos toe. Ná die drie weke behoort hulle potensieel publiseerbare stukke te kan skryf."
Die skrywersverblyf in Somerset-Oos duur van 12 Oktober tot 1 November 2020, en die reis- en verblyfkostes, asook alle etes van die vyf gekeurde kandidate, word gedra. Van suksesvolle kandidate word verwag om werk te lewer vir publikasie op LitNet, en om onderhoude toe te staan. Ingevolge die nasionale rampregulasies rakende die COVID-19-pandemie sal daar van kandidate verwag word om tydens die skrywersverblyf gehoor te gee aan saniterings- en distansiëringsvoorskrifte, en om vrywaringsvorms te teken.
Lees meer oor die slypskool se deelnemers, hul tyd in Somerset-Oos en die skryfwerk waaraan daar geskaaf is tydens die slypskool:
"mentorskapprogram vir belowende jong Afrikaanse en Engelse skrywers"- beteken dit jong skrywers ouderdomsgewys, of jong skrywers ervarings gewys?
Ronald Jansen (Billet)
2020-09-06 at 12:40
My pa en grootouers en seker voorouers het groot geword op Kommadagga, en die die plek hou vir my baie spesiale herrinneringe van my kinder dae toe ons daar gaan kuier het . Dit was fantasties om daar te kon sorgvry as kinders in die veld stap en rond hardloop. Dankie aan Mnr. Gerwel vir die naam Kommadagga wat heeltemal verlore geraak het in die heedendagse gejaag in die stede.